Document ID: 32015R0227

KOMISIJOS ĮGYVENDINIMO REGLAMENTAS (ES) 2015/227
2015 m. sausio 9 d.
kuriuo iš dalies keičiamas Įgyvendinimo reglamentas (ES) Nr. 680/2014, kuriuo pagal Europos Parlamento ir Tarybos reglamentą (ES) Nr. 575/2013 nustatomi įstaigų priežiūros ataskaitų teikimo techniniai įgyvendinimo standartai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (1), ypač į jo 99 straipsnio 5 dalies ketvirtą pastraipą, 99 straipsnio 6 dalies ketvirtą pastraipą, 101 straipsnio 4 dalies trečią pastraipą ir 394 straipsnio 4 dalies trečią pastraipą,
kadangi:
(1)
Komisijos įgyvendinimo reglamentu (ES) Nr. 680/2014 (2) nustatomi reikalavimai, kuriuos vykdydamos įstaigos turėtų teikti informaciją, susijusią su Reglamento (ES) Nr. 575/2013 laikymusi;
(2)
siekiant susidaryti visapusišką įstaigų rizikos pobūdžio ir sisteminės rizikos, kurią jos kelia finansų sektoriui, vaizdą, labai svarbu, kad pagal Įgyvendinimo reglamentą (ES) Nr. 680/2014 būtų teikiama nuosekli, tiksli ir palyginama informacija apie atidėjinius kredito nuostoliams padengti ir restruktūrizavimo priemones. Turint omenyje neapibrėžtumą, susijusį su turto kokybe visoje Sąjungoje, ir siekiant sudaryti sąlygas Europos bankininkystės institucijai (EBI) ir kompetentingoms institucijoms susidaryti visapusišką įstaigų veiklos rizikos pobūdžio vaizdą, o Europos sisteminės rizikos valdybai (ESRV) vykdyti makroprudencinės priežiūros užduotis, reikėtų reikalauti, kad įstaigos teiktų informaciją apie savo vykdomą restruktūrizavimo veiklą ir neveiksnias pozicijas;
(3)
restruktūrizavimo veiklai ir neveiksnioms pozicijoms yra taikomi galiojantys apskaitos reikalavimai atskleisti informaciją apie paskolų bei skolos vertybinių popierių pozicijas ir jų kredito kokybę pagal Europos Parlamento ir Tarybos reglamentą (EB) Nr. 1606/2002 (3) ir Tarybos direktyvą 86/635/EEB (4). Tačiau nėra nustatyta nei sąvokų „restruktūrizavimas“ ir „neveiksnios pozicijos“ visapusiškų, suderintų apibrėžčių, nei konkrečių ir išsamių priežiūros ataskaitų teikimo reikalavimų;
(4)
todėl reikėtų techniniais standartais nustatyti konkrečias restruktūrizavimo ir neveiksnių pozicijų apibrėžtis ir informacijos teikimo formas, kad EBI, kompetentingos institucijos ir ESRV galėtų pasikliauti turto kokybės sąvokomis, kurios būtų dar labiau suderintos negu dabartinės sąvokos. Dėl to būtų dar lengviau palyginti pateiktus duomenis, nes kiek įmanoma sumažėtų skirtumai, kuriuos lemia restruktūrizavimo sąvokų skirtumai ir įsipareigojimų neįvykdymo bei vertės sumažėjimo apibrėžčių įgyvendinimo skirtumai visoje Sąjungoje. Siekiant šio tikslo, neveiksnios pozicijos apibrėžtis turėtų būti taikoma kaip suderintas turto kokybės indeksas, klasifikavimo priemonė, o ne kaip įsipareigojimų neįvykdymo ir vertės sumažėjimo esamų apibrėžčių pakaitalas;
(5)
siekiant įstaigoms ir kompetentingoms institucijoms suteikti pakankamai laiko šio reglamento reikalavimus dėl restruktūrizavimo veiklos ir neveiksnių pozicijų įgyvendinti taip, kad būtų pateikiami aukštos kokybės duomenys, informacijos pateikimo laikantis tų informacijos teikimo reikalavimų terminas turėtų būti atidėtas;
(6)
siekiant užtikrinti teisingą Įgyvendinimo reglamente (ES) Nr. 680/2014 nustatytų reikalavimų taikymą, reikėtų papildomai patikslinti įstaigų priežiūros ataskaitų teikimo formas, nurodymus ir apibrėžtis. Todėl teisinio aiškumo sumetimais tikslinga pakeisti kelias I, III ir IV priedų formas ir iš dalies pakeisti kai kuriuos nurodymus, nustatytus II, V, VII ir IX prieduose. Šis reglamentas grindžiamas EBI Komisijai pateiktais techninių įgyvendinimo standartų projektais;
(7)
EBI surengė atviras viešas konsultacijas dėl techninių įgyvendinimo standartų, susijusių su restruktūrizavimo veikla ir neveiksniomis pozicijomis, projekto, kuriuo iš dalies grindžiamas šis reglamentas, išanalizavo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (5) 37 straipsnį, pateikti savo nuomonę;
(8)
turint omenyje tai, kad kiti būtini daliniai Įgyvendinimo reglamento (ES) Nr. 680/2014 pakeitimai nėra dideli esminiai pakeitimai, pagal Reglamento (ES) Nr. 1093/2010 15 straipsnio 1 dalies antrą pastraipą EBI nerengė kitų atvirų viešų konsultacijų, laikydamasi nuomonės, kad atitinkamų techninių įgyvendinimo standartų taikymo srities ir poveikio atžvilgiu tai būtų buvę neproporcinga;
(9)
todėl Įgyvendinimo reglamentas (ES) Nr. 680/2014 turėtų būti atitinkamai iš dalies pakeistas;
(10)
siekiant užtikrinti, kad priežiūros duomenis įstaigos kuo greičiau pateiktų kompetentingoms institucijoms, kad jos galėtų susidaryti visapusišką įstaigų vaizdą, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje,
PRIĖMĖ ŠĮ REGLAMENTĄ:
1 straipsnis
Įgyvendinimo reglamentas (ES) Nr. 680/2014 iš dalies keičiamas taip:
1)
5 straipsnio b punkto 1 papunktis pakeičiamas taip:
„1.
informaciją apie visas pakeitimo vertybiniais popieriais pozicijas, kaip nurodyta I priedo 14 formoje, pagal II priedo II dalies 3.9 punkto nurodymus.
Reikalavimas pateikti išsamią informaciją apie pakeitimą vertybiniais popieriais įstaigoms netaikomas, kai jos priklauso grupei toje pačioje šalyje, kurioje joms taikomi nuosavų lėšų reikalavimai;“;
2)
18 straipsnis papildomas šia pastraipa:
„Nedarant poveikio 2 straipsniui, III priedo 18 ir 19 formų pateikimo pirmą kartą terminas yra 2014 m. gruodžio 31 d. III priedo 6, 9.1, 20.4, 20.5 ir 20.7 formų eilutės ir skiltys, kuriose prašoma pateikti informaciją apie restruktūrizuotas pozicijas ir neveiksnias pozicijas, yra užpildomos iki 2014 m. gruodžio 31 d. termino.“;
3)
I-V priedai pakeičiami šio reglamento I priede pateiktu tekstu;
4)
VII priedas pakeičiamas šio reglamento II priede pateiktu tekstu;
5)
IX priedas pakeičiamas šio reglamento III priede pateiktu tekstu.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. sausio 9 d.

Labels: 12
2
3